b'\n_START_ARTICLE_\nAp Bacin taistelu\n_START_SECTION_\nTaustaa\n_START_PARAGRAPH_\nAp Bacin taistelun juuret ovat 1950-luvun lopulla, jolloin Etel\xc3\xa4-Vietnamin presidentti Ng\xc3\xb4 \xc4\x90\xc3\xacnh Di\xe1\xbb\x87m oli aloittanut antikommunistiset toimensa "j\xc3\xa4ljelle j\xc3\xa4\xc3\xa4neiden" Vi\xe1\xbb\x87t Minhin joukkojen tuhoamiseksi. Samaan aikaan Pohjois-Vietnamissa odotettiin Geneven konferenssin (1954) mukaisia vaaleja, jotka yhdist\xc3\xa4isiv\xc3\xa4t pohjoisen ja etel\xc3\xa4isen Vietnamin. Konferenssi oli my\xc3\xb6s ollut huolestunut Yhdysvaltain suorasta tuesta etel\xc3\xa4lle ja oli suositellut taisteluiden v\xc3\xa4ltt\xc3\xa4mist\xc3\xa4 kaikin mahdollisin keinoin. Pienimuotoisia yhteenottoja k\xc3\xa4ytiin kuitenkin eri puolilla maata. Pohjois-Vietnam pelk\xc3\xa4si edelleen Yhdysvaltain v\xc3\xa4liintuloa ja oli haluton antamaan mink\xc3\xa4\xc3\xa4nlaista sotilaallista apua j\xc3\xa4ljelle j\xc3\xa4\xc3\xa4neille Vi\xe1\xbb\x87t Minhin joukoille, jotka vet\xc3\xa4ytyiv\xc3\xa4t vaikeakulkuisille alueille kukkuloille ja jokisuistoon. Syntyi er\xc3\xa4\xc3\xa4nlainen pattitilanne, koska Etel\xc3\xa4-Vietnamin joukkojen liikkuminen alueilla oli niin hankalaa, ett\xc3\xa4 kapinallisjoukot pystyiv\xc3\xa4t vet\xc3\xa4ytym\xc3\xa4\xc3\xa4n alueelle ilman hankaluuksia._NEWLINE_Yhdysvaltain tuki alkoi 1960-luvun alussa, jolloin kent\xc3\xa4lle etel\xc3\xa4vietnamilaisjoukkojen avuksi saapui suuri m\xc3\xa4\xc3\xa4r\xc3\xa4 erikoisjoukkoja sek\xc3\xa4 Yhdysvaltain ja Vietnamin yhteiset ilmavoimat, joka my\xc3\xb6hemmin kuitenkin k\xc3\xa4yt\xc3\xa4nn\xc3\xb6ss\xc3\xa4 oli Yhdysvaltain ilmavoimat. Helikopterien mukaantulo sotatapahtumiin muutti taisteluiden luonnetta huomattavasti, sill\xc3\xa4 se mahdollisti Etel\xc3\xa4-Vietnamin joukoille nopean liikkumisen mihin tahansa paikkaan antaen hyvin v\xc3\xa4h\xc3\xa4n aikaa vihollisen vet\xc3\xa4ytymiselle. Koko vuoden 1962 ajan vietnamis-amerikkalaiset joukot saavuttivat hyv\xc3\xa4\xc3\xa4 menestyst\xc3\xa4 k\xc3\xa4ytt\xc3\xa4en helikoptereita ja panssaroituja miehist\xc3\xb6nkuljetusvaunuja (APC). Kevyesti aseistetuilla kapinallisilla ei ollut mahdollisuutta panssaroidun kaluston pys\xc3\xa4ytt\xc3\xa4miseen ja he k\xc3\xa4rsiv\xc3\xa4t huomattavia tappioita._NEWLINE_Menestynein etel\xc3\xa4vietnamilainen joukko-osasto oli ollut 7. divisioona komentajanaan eversti Hu\xe1\xbb\xb3nh V\xc4\x83n Cao. H\xc3\xa4nen amerikkalainen neuvonantajansa oli everstiluutnantti John Paul Vann, joka oli suurelta osalta vastuussa joukon toiminnan suunnittelusta yhdess\xc3\xa4 kapteeni Richard Zieglerin kanssa. He olivat saavuttaneet sotatoimien parhaat menestykset toistaiseksi. Etel\xc3\xa4-Vietnamin upseerit olivat kuitenkin hyvin varovaisia ja pelk\xc3\xa4siv\xc3\xa4t omien joukkojensa menetyksi\xc3\xa4, lukuisista hyvist\xc3\xa4 tilanteista ja mahdollisuuksista huolimatta suuret jopa kokonaisten pataljoonien nujertamiset olivat j\xc3\xa4\xc3\xa4neet saavuttamatta._NEWLINE_T\xc3\xa4m\xc3\xa4 k\xc3\xa4yt\xc3\xb6s h\xc3\xa4mmensi Vannia, joka yritti kouluttaa Caosta aggressiivisen komentajan. Vann ei tiennyt Di\xe1\xbb\x87min inhoavan miehist\xc3\xb6tappioita. H\xc3\xa4nell\xc3\xa4 oli tapana ojentaa tai alentaa upseereita, jotka olivat menett\xc3\xa4neet liikaa miehi\xc3\xa4, oli sotilasoperaation menestys kuinka hyv\xc3\xa4 tahansa. Di\xe1\xbb\x87m kuvitteli vuoden 1960 vallankaappausyrityksen johtuneen hy\xc3\xb6kk\xc3\xa4ystoimissa k\xc3\xa4rsityist\xc3\xa4 henkil\xc3\xb6menetyksist\xc3\xa4 ja niinp\xc3\xa4 h\xc3\xa4n oli kiinnostuneempi k\xc3\xa4ytt\xc3\xa4m\xc3\xa4\xc3\xa4n armeijaansa oman valtansa suojelemiseen kuin Vietkongin kukistamiseen. H\xc3\xa4nen ratkaisunsa oli nimitt\xc3\xa4\xc3\xa4 armeijan johtoon poliittisia yst\xc3\xa4vi\xc3\xa4\xc3\xa4n (kuten Cao), joilla oli hyvin v\xc3\xa4h\xc3\xa4n sotilaallista taitoa, mutta jotka luultavasti eiv\xc3\xa4t yritt\xc3\xa4isi kaapata valtaa._NEWLINE_Er\xc3\xa4\xc3\xa4n miestappioita aiheuttaneen operaation j\xc3\xa4lkeen Di\xe1\xbb\x87m kutsui Caon Saigoniin ja nuhteli t\xc3\xa4t\xc3\xa4. Palattuaan Cao pakotti amerikkalaisneuvontajansa pois teht\xc3\xa4vist\xc3\xa4\xc3\xa4n ja alkoi tehd\xc3\xa4 partioita vain alueille, joilla ei ollut Vietkongin joukkoja ja samoin monia sotatoimia toteutettiin pelk\xc3\xa4st\xc3\xa4\xc3\xa4n paperilla. T\xc3\xa4m\xc3\xa4n j\xc3\xa4lkeen Cao raportoi kiihtyvist\xc3\xa4 operaatioista, taisteluista joita ei todellisuudessa k\xc3\xa4yty._NEWLINE_Vuonna 1962 Di\xe1\xbb\x87m p\xc3\xa4\xc3\xa4tti jakaa alueen Saigonista etel\xc3\xa4\xc3\xa4n komennon kahteen osaan. Entist\xc3\xa4 III armeijakuntaa pienennettiin ja se kontrolloi Saigonin koillispuolta, uusi IV armeijakunta miehitti l\xc3\xa4ntt\xc3\xa4 ja lounasta. Cao sai ylennyksen kenraaliksi ja sai johtoonsa IV armeijakunnan taktisen alueen, joka kattoi h\xc3\xa4nen 7. divisioonansa operointialueen. 7. divisioonan komentajuus siirrettiin Caon esikuntap\xc3\xa4\xc3\xa4llik\xc3\xb6lle eversti B\xc3\xb9i \xc4\x90\xc3\xacnh \xc4\x90\xe1\xba\xa1mille. \xc4\x90\xe1\xba\xa1m esitti huolensa omista sotilaskyvyist\xc3\xa4\xc3\xa4n, mutta otti Caon aseman vastaan ja toivotti Vannin neuvonantajat tervetulleiksi takaisin. Mutta vaikka johtajuus vaihtuikin, entiset ongelmat s\xc3\xa4ilyiv\xc3\xa4t 7. divisioonassa.\n_START_SECTION_\nL\xc3\xa4ht\xc3\xb6tilanne\n_START_PARAGRAPH_\nJoulun 1962 j\xc3\xa4lkeen saatiin selville, ett\xc3\xa4 Vietkongilla on radiol\xc3\xa4hetin l\xc3\xa4hell\xc3\xa4 Tan Thoita, 1,5 kilometri\xc3\xa4 Ap Bacista luoteeseen. Alueella arveltiin olevan noin 120 miehen vahvuisen komppanian. \xc4\x90\xe1\xba\xa1m ja Vann p\xc3\xa4\xc3\xa4ttiv\xc3\xa4t pian operaatiosta, jonka tavoitteena oli kapinallisjoukon tuhoaminen._NEWLINE_Suunnitelman mukaan 7. divisioona tukenaan paikalliset majuri Lam Quang Thon johtamat joukot, hy\xc3\xb6kk\xc3\xa4\xc3\xa4 vihollisen kimppuun kolmepiikkisell\xc3\xa4 pihtiliikkeell\xc3\xa4. Yksi 7. divisioonan jalkav\xc3\xa4kipataljoonista (noin 330 miest\xc3\xa4) laskeutuisi Tan Thoin pohjoispuolelle helikoptereilla, kaksi Thon pataljoonaa l\xc3\xa4hestyisi Ap Bacia etel\xc3\xa4st\xc3\xa4 ja 13 M113 panssaroitua miehist\xc3\xb6nkuljetusvaunua jalkav\xc3\xa4kijoukkoineen tulisi l\xc3\xa4nnest\xc3\xa4. N\xc3\xa4it\xc3\xa4 tuettaisiin tykist\xc3\xb6tulella ja ilmapommituksin, lis\xc3\xa4ksi reserviss\xc3\xa4 olisi kaksi jalkav\xc3\xa4kikomppaniaa. Kyl\xc3\xa4n it\xc3\xa4- ja koillispuoliset pellot j\xc3\xa4tett\xc3\xa4isiin vapaiksi vihollisen per\xc3\xa4\xc3\xa4nty\xc3\xa4, jolloin heid\xc3\xa4t voitaisiin tuhota tykist\xc3\xb6n ja ilmatuen avulla._NEWLINE_Vietkongin joukot k\xc3\xa4sittiv\xc3\xa4t kaksi jalkav\xc3\xa4kikomppaniaa: 261. pataljoonan 1. komppanian (120 miest\xc3\xa4) ja 514. pataljoonan 1. komppanian (115 miest\xc3\xa4). N\xc3\xa4it\xc3\xa4 auttoi paikallinen Chau Thanhin seutukunnan 50 miehen joukkue. Molemmat pataljoonat (261. ja 514.) olivat Vietkongin kahdeksannen sotilasalueen alaisia ja sen t\xc3\xa4rkeimpi\xc3\xa4 yksik\xc3\xb6it\xc3\xa4. Niill\xc3\xa4 oli hyv\xc3\xa4, sotasaaliina saatu amerikkalaisvalmisteinen aseistus. Useimmilla sotilailla oli aseena M1 Carbine. Lis\xc3\xa4ksi molemmilla komppanioilla oli Browning M1919 -konekiv\xc3\xa4\xc3\xa4ri ja jokaisella joukkueella oli pari Browning Automatic Rifle -pikakiv\xc3\xa4\xc3\xa4ri\xc3\xa4. Lis\xc3\xa4ksi k\xc3\xa4yt\xc3\xb6ss\xc3\xa4 oli yksi 60\xc2\xa0mm kranaatinheitin. Etel\xc3\xa4-Vietnamin joukoilla oli kuitenkin yli kymmenkertainen miesylivoima._NEWLINE_Vann neuvoi \xc4\x90\xe1\xba\xa1mia toimimaan mahdollisimman nopeasti, mutta \xc4\x90\xe1\xba\xa1m siirsi operaation tammikuun toiseen p\xc3\xa4iv\xc3\xa4\xc3\xa4n, koska halusi amerikkalaisten helikopterilent\xc3\xa4jien olevan palautuneen uudenvuodenaaton juhlinnasta. Vietkong sai kuitenkin selv\xc3\xa4\xc3\xa4 suunnitelmista ja alkoi valmistella puolustusasemia. He sijoittuivat Tan Thoihin pohjoisessa, kaakossa puiden reunustaman Ap Baciin johtavan puron varrelle sek\xc3\xa4 pieniin kielekkeisiin kyl\xc3\xa4n l\xc3\xa4nsi- ja etel\xc3\xa4puolelle. Vietkongin joukot sulautuivat hyvin maastoon ja heit\xc3\xa4 oli vaikea havaita ilmasta tai maalta. Heill\xc3\xa4 vastaavasti oli hyv\xc3\xa4 n\xc3\xa4kym\xc3\xa4 ymp\xc3\xa4r\xc3\xb6iville riisipelloille. Joukot olivat my\xc3\xb6s hy\xc3\xb6tyneet suuresti saigonilaisen toimittajan ja vakoojan Ph\xe1\xba\xa1m Xu\xc3\xa2n \xe1\xba\xa8nin hankkimasta materiaalista.\n_START_SECTION_\nTaistelu\n_START_PARAGRAPH_\n2. tammikuuta 1963 kello 07:00 kymmenen CH-21 Shawnee -helikopteria aloitti 7. divisioonan jalkav\xc3\xa4kipataljoonan ilmakuljetukset Tan Thoin pohjoispuolelle. Kovan sumun takia helikopterit pystyiv\xc3\xa4t kuljettamaan aluksi vain yhden komppanian. Kahden muun komppanian kuljetus viiv\xc3\xa4styi puoli kymmeneen asti, siihen saakka asemiin p\xc3\xa4\xc3\xa4ssyt komppania joutui odottelemaan paikoillaan._NEWLINE_T\xc3\xa4m\xc3\xa4 viiv\xc3\xa4stys aiheutti sen, ett\xc3\xa4 kaksi etel\xc3\xa4st\xc3\xa4 l\xc3\xa4hestyv\xc3\xa4\xc3\xa4 pataljoonaa saivat ensimm\xc3\xa4iset taistelukosketukset viholliseen. Kello 07:45 yksi pataljoona saavutti Ap Bacin etel\xc3\xa4puolisen it\xc3\xa4l\xc3\xa4nsisuuntaisen mets\xc3\xa4nreunan. Kapinalliset antoivat pataljoonan l\xc3\xa4hesty\xc3\xa4 l\xc3\xa4hiet\xc3\xa4isyydelle ennen kuin aloittivat tulen mets\xc3\xa4nreunasta ja etel\xc3\xa4st\xc3\xa4 oikealle juoksevalta purolta. Yksi komppaniap\xc3\xa4\xc3\xa4llikk\xc3\xb6 kuoli v\xc3\xa4litt\xc3\xb6m\xc3\xa4sti. Pataljoonan joukot hakivat suojaa ojista ja yritt\xc3\xa4v\xc3\xa4t kaksi tuntia ilman menestyst\xc3\xa4 hy\xc3\xb6k\xc3\xa4t\xc3\xa4 kapinallisten sivustaan. Tykist\xc3\xb6n tulitus suunnattiin v\xc3\xa4\xc3\xa4riin asemiin, sill\xc3\xa4 tulenjohtaja ei pystynyt tarkkailemaan seisten tulituksen kohteita ja niinp\xc3\xa4 ammukset lensiv\xc3\xa4t vihollisten yli tai avoimille pelloille heid\xc3\xa4n eteens\xc3\xa4. Kello 10 pataljoonan komentaja haavoittui ja hy\xc3\xb6kk\xc3\xa4ystoimet keskeytettiin._NEWLINE_Majuri Tho ei l\xc3\xa4hett\xc3\xa4nyt toista pataljoonaa ensimm\xc3\xa4isen avuksi vaikka pataljoonan komentaja toistuvasti pyysi lupaa sivustahy\xc3\xb6kk\xc3\xa4yksen aloittamiseksi. Helikopterit olivat saaneet valmiiksi joukkojen pudotukset pohjoisessa. Vihdoin Vann kyll\xc3\xa4styi Thohon ja pyysi \xc4\x90\xe1\xba\xa1mia lenn\xc3\xa4tt\xc3\xa4m\xc3\xa4\xc3\xa4n kaksi 7. divisioonan reservikomppaniaa Ap Bacin l\xc3\xa4nsipuoliselle riisipellolle, pohjoiseen mets\xc3\xa4nreunasta ja n\xc3\xa4in ollen vihollisasemien taakse. Vann oli kuitenkin uskossa, ett\xc3\xa4 kaikki Vietkongin joukot olivat ryhmittyneet etel\xc3\xa4\xc3\xa4n eik\xc3\xa4 tiennyt pudotusalueella olevan my\xc3\xb6s vihollisen sotilaita._NEWLINE_Vihollisjoukoista tiet\xc3\xa4m\xc3\xa4tt\xc3\xb6m\xc3\xa4t CH-21:t l\xc3\xa4hestyiv\xc3\xa4t aluetta pohjoisesta (niit\xc3\xa4 saattoi viisi UH-1 Hueyta) ylitt\xc3\xa4en Tan Thoin ja seuraten Ap Baciin johtavaa puroa. Sitten kopterit kaartoivat laskeutumispaikalle alle 200 metrin p\xc3\xa4\xc3\xa4h\xc3\xa4n kyl\xc3\xa4st\xc3\xa4. Kaikki CH-21:t alkoivat saada osumia vihollisen tulituksesta. Hueyt tekiv\xc3\xa4t iskuja vihollisasemien luokse, mutta Vietkongin joukot olivat puiden ja syvien monttujen suojissa._NEWLINE_Saatuaan jalkav\xc3\xa4kikomppanian maihin, helikopterit valmistautuivat l\xc3\xa4htem\xc3\xa4\xc3\xa4n alueelta, mutta yksi CH-21:st\xc3\xa4 oli kykenem\xc3\xa4t\xc3\xb6n nousemaan. Miehist\xc3\xb6\xc3\xa4 ei haluttu j\xc3\xa4tt\xc3\xa4\xc3\xa4 etel\xc3\xa4vietnamilaisten kanssa kent\xc3\xa4lle, joten toinen CH-21 l\xc3\xa4hetettiin pelastamaan lent\xc3\xa4j\xc3\xa4t. T\xc3\xa4m\xc3\xa4 helikopteri vahingoittui heti laskeutumisensa j\xc3\xa4lkeen. T\xc3\xa4m\xc3\xa4n j\xc3\xa4lkeen yksi Hueysta tuli noutamaan maassa olevat miehist\xc3\xb6t. Juuri ennen kopterin laskeutumista vihollistuli osui sen p\xc3\xa4\xc3\xa4roottoriin ja helikopteri k\xc3\xa4\xc3\xa4ntyi ymp\xc3\xa4ri ja sy\xc3\xb6ksyi maahan. Kauempana my\xc3\xb6s kolmas CH-21 joutui tekem\xc3\xa4\xc3\xa4n h\xc3\xa4t\xc3\xa4laskun. Jalkav\xc3\xa4kikomppania oli saanut vastaansa kovan tulituksen ja hakeutunut suojaan kapeaan kasteluojaan. Etel\xc3\xa4-Vietnamin joukot olivat haluttomia toimimaan ja ne oli ajettu "selk\xc3\xa4 sein\xc3\xa4\xc3\xa4 vasten" kello 10:30 menness\xc3\xa4._NEWLINE_T\xc3\xa4m\xc3\xa4n j\xc3\xa4lkeen Vann m\xc3\xa4\xc3\xa4r\xc3\xa4si APC-eskadroonan, jonka oli asemissa useita kilometrej\xc3\xa4 l\xc3\xa4nteen kyl\xc3\xa4st\xc3\xa4, l\xc3\xa4htem\xc3\xa4\xc3\xa4n v\xc3\xa4litt\xc3\xb6m\xc3\xa4sti Ap Baciin pelastamaan jalkav\xc3\xa4kikomppaniaa ja helikopterimiehist\xc3\xb6j\xc3\xa4. Matkalla jyrkk\xc3\xa4reunaiset kanaalit estiv\xc3\xa4t panssariajoneuvojen etenemisen ja APC-komentaja kapteeni Ly Tong Ba arveli kapinallisten h\xc3\xa4ipyv\xc3\xa4n ennen kuin h\xc3\xa4n saisi M-113:t kanaalien yli. Vann ja Ba v\xc3\xa4lille syntyi radiossa sananharkka Vannin yritt\xc3\xa4ess\xc3\xa4 saada Bata liikkeelle. Ba yritti saada yhteytt\xc3\xa4 esimiehiins\xc3\xa4 eik\xc3\xa4 edennyt, sill\xc3\xa4 h\xc3\xa4nell\xc3\xa4 ei ollut lupaa ottaa m\xc3\xa4\xc3\xa4r\xc3\xa4yksi\xc3\xa4 suoraan amerikkalaisilta. Samaan aikaan yksi CH-21 onnistui laskeutumaan l\xc3\xa4helle pudotettuja helikoptereita, mutta raskas tulitus pakotti sen vet\xc3\xa4ytym\xc3\xa4\xc3\xa4n. Pahoja osumia saaneena sekin joutui laskeutumaan heti taistelualueelta p\xc3\xa4\xc3\xa4sty\xc3\xa4\xc3\xa4n. Vietkong oli saanut toimintakyvytt\xc3\xb6m\xc3\xa4ksi enn\xc3\xa4tykselliset viisi helikopteria._NEWLINE_A Bright Shining Lie -kirjan mukaan t\xc3\xa4ss\xc3\xa4 vaiheessa taistelua my\xc3\xb6s Vietkongin joukot kohtasivat ongelmia. Niihin kohdistui painetta sek\xc3\xa4 pohjoisessa ett\xc3\xa4 etel\xc3\xa4ss\xc3\xa4. Pieni  joukko vet\xc3\xa4ytyi etel\xc3\xa4isest\xc3\xa4 mets\xc3\xa4nreunasta ja liikkui Ap Bacin sijaan Tan Thoihin eiv\xc3\xa4tk\xc3\xa4 suostuneet palaamaan etel\xc3\xa4\xc3\xa4n. APC-joukkojen odottelu paikalle hiljensi kuitenkin vihollistulen ja n\xc3\xa4in Vietkongin joukot saivat lis\xc3\xa4\xc3\xa4 ammuksia sek\xc3\xa4 johtajat luotua uskoa miehiins\xc3\xa4. Taistelun puhjetessa uudelleen joukot olivat taas palanneet j\xc3\xa4rjestykseen._NEWLINE_Vihdoin kello 13:45 APC:t saavuttivat kyl\xc3\xa4n l\xc3\xa4nsipuoliset riisipellot. Tihe\xc3\xa4n lehvist\xc3\xb6n takia joukoilla oli vaikeuksia havaita mets\xc3\xa4nrajassa olevia kapinallisia. Vietkong aloitti raskaan tulituksen kohti ajoneuvoja keskittyen jokaisen APC:n konekiv\xc3\xa4\xc3\xa4rimieheen. APC:sta kaksi saatiin ajettua tiputettujen helikoptereiden viereen, mutta yhden ajaja sai surmansa laitettuaan p\xc3\xa4\xc3\xa4ns\xc3\xa4 ulos luukusta. Aiemmissa taisteluissa Vietkongin sotilaat olivat lopettaneet tulituksen ja hajaantuneet n\xc3\xa4hty\xc3\xa4\xc3\xa4n APC:t ja nyt ajajat kuvittelivat saman tapahtuvan. Pelastusoperaation jatkuessa Ba menetti tajuntansa vaunun sis\xc3\xa4ll\xc3\xa4 ja APC:t kielt\xc3\xa4ytyiv\xc3\xa4t liikkumasta ennen kuin h\xc3\xa4n palaa tajuihinsa. Samalla eskadroona menetti lis\xc3\xa4\xc3\xa4 konekiv\xc3\xa4\xc3\xa4rimiehi\xc3\xa4. Ba palasi tajuihinsa ja organisoi joukkonsa hy\xc3\xb6kk\xc3\xa4ykseen. Se eteni hitaasti sill\xc3\xa4 ajamisessa t\xc3\xa4ytyi k\xc3\xa4ytt\xc3\xa4\xc3\xa4 periskooppeja ja siihen miehist\xc3\xb6 ei ollut aiemmin tottunut. Lopulta kovaa vastarintaa kohdanneet APC:t ep\xc3\xa4onnistuivat tavoitteessaan saavuttaa mets\xc3\xa4nreuna. Kello 14:30 APC:t lopettivat hy\xc3\xb6kk\xc3\xa4yksen ja per\xc3\xa4\xc3\xa4ntyiv\xc3\xa4t.\n_START_SECTION_\nLaskuvarjojoukot\n_START_PARAGRAPH_\nKun selvisi, ett\xc3\xa4 vihollisjoukkoja ei pystytt\xc3\xa4isiin kukistamaan, paikalle pyydettiin vahvistukseksi laskuvarjopataljoona. 8. laskuvarjopataljoona laskeutui riisipelloille auringonlaskun aikaan, muttei pystynyt hy\xc3\xb6kk\xc3\xa4\xc3\xa4m\xc3\xa4\xc3\xa4n ennen seuraavaa aamua. Sek\xc3\xa4 Vann ett\xc3\xa4 eversti Daniel B. Porter (IV armeijakunnan taktisen alueen neuvonantaja) olivat ehdottaneet joukkojen pudottamista kanavan it\xc3\xa4puolelle, jolloin vihollinen olisi saarrettu, mutta pataljoona tiputettiin kuitenkin l\xc3\xa4nteen._NEWLINE_Vihdoin puoliltap\xc3\xa4ivin joukot aloittivat hy\xc3\xb6kk\xc3\xa4yksen, jossa l\xc3\xa4hinn\xc3\xa4 todettiin Vietkongin sotilaiden vet\xc3\xa4ytyneen alueelta.'